Samþykkt á fundi velferðarráðs þann xx.xx.xxxx og á fundi borgarráðs þann xx.xxxxx

**Reglur Reykjavíkurborgar um sérmerkt bílastæði fyrir hreyfihamlað fólk á landi í eigu Reykjavíkurborgar**

**I. kafli**

**Meðferð umsókna**

**1. gr.**

**Markmið**

Markmið með veitingu sérmerktra bílastæða fyrir hreyfihamlað fólk á landi í eigu Reykjavíkurborgar er að auðvelda hreyfihömluðu fólki aðgang að heimili sínu.

**2. gr.**

**Umsókn**

Sótt er um sérmerkt bílastæði rafrænt á vef Reykjavíkurborgar og fær umsækjandi í kjölfar þess rafræna staðfestingu þess efnis að umsókn hafi verið móttekin. Umsókn getur einnig verið lögð fram á sérstöku eyðublaði hjá miðstöð, undirrituðu af umsækjanda sem þá skal framvísa gildu persónuskilríki með mynd.

Umsókn er yfirfarin, m.a. með tilliti til þess hvort öll fylgiskjöl séu meðfylgjandi og hvort upplýsingar í þeim séu fullnægjandi. Umsækjanda skal tilkynnt um ef gögn vantar eða þau eru ófullnægjandi og honum veittur kostur á að bæta úr.

Bæti umsækjandi ekki úr skorti eða annmörkum á fylgiskjölum og skilar þeim innan 30 daga frá umsóknardegi er umsókn hans synjað. Þetta gildir þó ekki í þeim tilvikum ef töf á skilum á gögnum má rekja til annarra aðila en umsækjanda.

**3. gr.**

**Skilyrði**

Umsækjandi skal uppfylla öll eftirtalin skilyrði til að fá úthlutað sérmerktu bílastæði fyrir hreyfihamlað fólk á landi í eigu Reykjavíkurborgar:

1. Umsækjandi skal eiga lögheimili í Reykjavík.
2. Bílastæðið sem sótt er um skal vera á landi í eigu Reykjavíkurborgar.
3. Umsækjandi skal búa við langvarandi hreyfihömlun sem veldur því að hann getur ekki notað almennt bílastæði við heimili sitt.
4. Umsækjandi skal vera handhafi P-merkis, stæðiskorts fyrir hreyfihamlað fólk.

Sérmerktu bílastæði skal aðeins úthlutað við lögheimili umsækjanda. Sérmerktu bílastæði er ekki úthlutað ef íbúð fylgir réttur til notkunar á bílastæði innan lóðar. Ekki er úthlutað fleiri en einu sérmerktu bílastæði fyrir hreyfihamlaða fyrir hvern einstakling.

**4. gr.**

**Fylgiskjöl**

Umsækjandi skal skila inn eftirfarandi fylgiskjölum með umsókn sinni:

1. Staðfestingu á að viðkomandi hafi fengið P-merki, stæðiskort fyrir hreyfihamlaða, útgefið af sýslumanni.
2. Læknisvottorði þar sem fram koma upplýsingar um hreyfigetu viðkomandi. Að lágmarki skulu koma fram upplýsingar um þá vegalengd sem umsækjandi getur gengið án hvíldar, hvort viðkomandi búi við langvarandi hreyfihömlun og hvaða hjálpartæki viðkomandi notar.

Heimilt er að óska eftir frekari gögnum, s.s. eignaskiptasamningi.

**5. gr.**

**Mat á umsókn**

Þegar umsókn og fullnægjandi fylgiskjöl eru móttekin er umsókn metin m.t.t. þess hvort öll skilyrði 3. gr. reglna þessara eru uppfyllt. Við mat á b. lið 3. gr. reglnanna er heimilt að kalla eftir upplýsingum frá umhverfis- og skipulagssviði Reykjavíkurborgar. Við faglegt mat á því hvort skilyrði c. liðar 3. gr. eru uppfyllt er heimilt að taka umsókn fyrir á fagfundi í viðkomandi miðstöð.

Uppfylli umsækjandi öll skilyrði 3. gr. kannar umhverfis- og skipulagssvið Reykjavíkurborgar vettvang, leitar álits Bílastæðasjóðs ef um gjaldskylt bílastæði er að ræða og gerir tillögu til umhverfis- og skipulagsráðs um afmörkun bílastæðis. Ef ekki fæst samþykki umhverfis- og skipulagsráðs er heimilt að synja veitingu sérmerkts bílastæðis samkvæmt reglum þessum.

**6. gr.**

**Samningur um sérmerkt bílastæði**

Sé umsókn samþykkt gerir starfsfólk velferðarsviðs samning við umsækjanda með ákvæði um tilkynningarskyldu um breyttar aðstæður, t.d. ef viðkomandi flytur eða hefur ekki þörf fyrir bílastæðið lengur. Gildistími samnings getur ekki verið lengri en 5 ár.

**7. gr.**

**Uppsetning vegna sérmerktra bílastæða**

Reykjavíkurborg lætur útbúa skilti vegna sérmerkts bílastæðis og setur það upp. Umsækjandi greiðir kostnað af skiltagerðinni.

Sérmerkt bílastæði er merkt ákveðinni bifreið, þ.e. merkt skráningarmerki bifreiðar.

Ef gera þarf breytingar við götur eða bílastæði á landi í eigu Reykjavíkurborgar vegna úthlutunar er það gert á kostnað Reykjavíkurborgar.

**II. kafli.**

**Málsmeðferð**

Um málsmeðferð gilda ákvæði stjórnsýslulaga nr. 37/1993.

**8. gr*.***

**Könnun á máli**

Kanna skal mál umsækjanda svo fljótt sem unnt er eftir að umsókn um sérmerkt bílastæði fyrir hreyfihamlað fólk berst.

Velferðarsvið Reykjavíkurborgar skal taka ákvörðun í máli svo fljótt sem unnt er og tryggja að mál sé nægjanlega upplýst áður en ákvörðun er tekin.

**9. gr.**

**Samvinna við umsækjanda**

Við meðferð umsóknar, öflun gagna og upplýsinga sem og við ákvarðanatöku skal leitast við að hafa samvinnu og samráð við umsækjanda eftir því sem unnt er en að öðrum kosti við lögráðamann eða persónulegan talsmann hans eftir því sem við á.

Sérstaklega skal gætt að frumkvæðisskyldu hvað varðar þjónustu við fatlað fólk, sbr. 32. gr. laga um þjónustu við fatlað fólk með langvarandi stuðningsþarfir nr. 38/2018.

**10. gr.**

**Endurskoðun**

Rétt til sérmerkts bílastæðis fyrir hreyfihamlað fólk á landi í eigu Reykjavíkurborgar má endurskoða hvenær sem er. Meta skal hvort umsækjandi fullnægi skilyrðum reglna þessara og hvort breytingar sem orðið hafa á aðstæðum umsækjanda hafi áhrif á rétt hans.

**11. gr.**

**Rangar eða villandi upplýsingar**

Ef sannreynt er við meðferð máls að upplýsingar sem umsækjandi hefur veitt eru rangar eða villandi, stöðvast afgreiðsla umsóknarinnar á meðan umsækjanda er gefið tækifæri til að leiðrétta eða bæta úr annmörkum.

Ef umsókn um sérmerkt bílastæði fyrir hreyfihamlað fólk á landi í eigu Reykjavíkurborgar hefur verið samþykkt og í ljós kemur síðar að hún var byggð á röngum eða villandi upplýsingum af hálfu umsækjanda getur það leitt til afturköllunar ákvörðunar.

**12. gr.**

**Varðveisla gagna, trúnaður og aðgangur að gögnum**

Málsgögn er varða persónulega hagi umsækjenda skulu varðveitt á öruggan hátt í samræmi við lög um opinber skjalasöfn nr. 77/2014, skjalavistunaráætlanir og reglur Reykjavíkurborgar.

Starfsfólk er bundið þagnarskyldu um málefni umsækjanda er leynt eiga að fara samkvæmt lögum eða eðli máls. Starfsfólki er óheimilt að rjúfa trúnað nema að fengnu samþykki viðkomandi. Þagnarskyldan helst þótt látið sé af starfi.

Umsækjandi getur óskað eftir aðgangi að fyrirliggjandi gögnum er varða hann sjálfan. Við mat á því hvaða gögnum verður miðlað skal meðal annars litið til ákvæða persónuverndarlaga, upplýsingalaga auk annarra laga og reglna sem kunna að eiga við hverju sinni.

Vinnsla mála og varðveisla gagna byggist á lögum um persónuvernd og vinnslu persónuupplýsinga nr. 90/2018. Upplýsingar um vinnslu persónuupplýsinga má finna í persónuverndarstefnu Reykjavíkurborgar sem aðgengileg er á vefsíðu Reykjavíkurborgar.

**13. gr.**

**Heimildir til ákvarðana samkvæmt reglum þessum**

Starfsfólk velferðarsviðs Reykjavíkurborgar tekur ákvarðanir samkvæmt reglum þessum í umboði velferðarráðs Reykjavíkurborgar.

**14. gr.**

**Niðurstaða og rökstuðningur synjunar**

Kynna skal niðurstöðu umsóknar með skriflegum hætti svo fljótt sem unnt er. Sé umsókn synjað skal umsækjandi fá svar þar sem vísað er með skýrum hætti til viðeigandi ákvæða reglna þessara og leiðbeint um heimild til að óska rökstuðnings fyrir synjun.

Upplýsa skal umsækjanda um rétt hans til að fara fram á að áfrýjunarnefnd velferðarráðs Reykjavíkurborgar taki umsóknina til meðferðar en slík beiðni skal berast nefndinni innan fjögurra vikna frá því að umsækjanda barst vitneskja um ákvörðun.

**15. gr.**

**Heimild áfrýjunarnefndar velferðarráðs Reykjavíkurborgar**

**til að veita undanþágu frá reglum þessum**

Um áfrýjunarnefnd velferðarráðs Reykjavíkurborgar gilda reglur þar að lútandi sem byggja á 3. mgr. 6. gr. laga um félagsþjónustu sveitarfélaga nr. 40/1991. Áfrýjunarnefnd velferðarráðs Reykjavíkurborgar hefur heimild til að veita undanþágu frá reglum þessum ef sérstakar málefnalegar ástæður liggja fyrir og umsækjandi fer fram á það með sérstakri beiðni til áfrýjunarnefndar velferðarráðs Reykjavíkurborgar innan fjögurra vikna frá því honum barst vitneskja um ákvörðun.

Ákvörðun áfrýjunarnefndar velferðarráðs Reykjavíkurborgar skal kynnt umsækjanda og um leið skal honum kynntur réttur hans til málskots til úrskurðarnefndar velferðarmála.

**16. gr.**

**Kæra til úrskurðarnefndar velferðarmála**

Umsækjandi getur kært ákvörðun áfrýjunarnefndar velferðarráðs Reykjavíkurborgar til úrskurðarnefndar velferðarmála.Skal það gert innan þriggja mánaða frá því að umsækjanda var kunngerð ákvörðun áfrýjunarnefndar velferðarráðs Reykjavíkurborgar.

**17. gr.**

**Gildistaka**

Reglur þessar öðlast gildi þann 1. maí 2023. Jafnframt falla þá úr gildi reglur um úthlutun bílastæða fyrir hreyfihamlaða á lóðum í eigu Reykjavíkurborgar sem samþykktar voru á fundi félagsmálaráðs þann 6. nóvember 2002.

**Bráðabirgðaákvæði I**

Umsóknir sem samþykktar voru í gildistíð eldri reglna halda gildi sínu á meðan gildir samningar eru til staðar.